

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKO VIJEĆE**

KLASA: 402-02/24-01/011

URBROJ: 2140-28-01-24-2

Sveti Križ Začretje, 11.12.2024.

Temeljem članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 32. Statuta Općine Sveti Križ Začretje („Službeni glasnik“ Krapinsko-zagorske županije broj 21/21) Općinsko vijeće Općine Sveti Križ Začretje na svojoj 22. sjednici održanoj 11. 12.2024. godine donijelo je

Odluku o uvjetima i načinu ostvarivanja prava

na novčanu pomoć za novorođenčad

Članak 1.

Ovom Odlukom utvrđuju se opći uvjeti, visina novčane pomoći i način ostvarivanja prava na jednokratnu novčanu pomoć za novorođenčad.

Članak 2.

Pravo na jednokratnu novčanu pomoć za novorođenčad može se ostvariti:

* ako je barem jedan roditelj državljanin Republike Hrvatske s prijavljenim prebivalištem u Općini Sveti Križ Začretje,
* ako dijete ima prebivalište na području Općine Sveti Križ Začretje,
* ako se pisani zahtjev podnese u roku od 6 mjeseci od rođenja djeteta,
* obiteljsko domaćinstvo u kojem žive roditelji i dijete ne smije imati nepodmirenih obveza prema Općini Sveti Križ Začretje.

U slučaju da je roditelj promijenio prebivalište u razdoblju od dana rođenja djeteta za koje se zahtjev podnosi pa do dana podnošenja zahtjeva za isplatom ove novčane pomoći dužan je dostaviti potvrdu da nije ostvario pravo na novčanu pomoć za to dijete u gradu odnosno općini gdje je ranije imao prebivalište.

Članak 3.

Sredstva za isplatu jednokratne novčane pomoći za novorođenčad osiguravaju se u Proračunu Općine Sveti Križ Začretje.
 Jednokratna novčana pomoć za novorođenčad utvrđuje se u iznosu od 400,00 eura.

Članak 4.

Nakon upisa rođenja djeteta u maticu rođenih nadležni matični ured putem sustava e-Novorođenče dostavlja Općini Sveti Križ Začretje Zahtjev za isplatu novčane pomoći za opremu novorođenog djeteta uz koji prilaže:

* Elektronički zapis iz matice rođenih
* Elektronički zapis o prebivalištu za oba roditelja
* Elektronički zapis o prebivalištu za dijete.

Članak 5.

Na temelju zahtjeva iz članka 4. ove Odluke, Jedinstveni upravni odjel provodi postupak utvrđivanja prava te vrši isplatu utvrđene pomoći.

Članak 6.

Ova Odluka stupa na snagu prvog dana od dana objave u „Službenom glasniku Krapinsko-zagorske županije“, a primjenjuje se od 01.01.2025.godine.

Članak 7.

Danom stupanja na snagu ove odluke prestaje važiti Odluka o uvjetima i načinu ostvarivanja prava na novčanu pomoć za novorođenčad KLASA :550-01/11-01/24, URBROJ: 2197/04-01-11-2 od 15.11.2011. te Odluka o izmjeni i dopuni Odluke o uvjetima i načinu ostvarivanja prava na novčanu pomoć za novorođenčad KLASA: 550-01/11-01/24, URBROJ: 2197/04-01-13-4 od 28.10.2013. godine.

PREDSJEDNIK OPĆINSKOG VIJEĆA

Ivica Roginić